Panoteriai

Panoteriai on alev Leedus Jonava rajoonis Šilai vallas. Alevis on põhikool. Vaatamisväärsuseks on sealse kiriku XIX sajandil ehitatud kellatorn.

 Ajalugu 

Küla on esimest korda kirjalikult mainitud 1441. aastal. Toona asus see Siesikai kihelkonnas ja kuulus Siesikai mõisale. Siesikai mõisnik andis siis pastoraadile veidi maad, et sellele kabel ehitataks.

XVI sajandil on esmamainitud Panoteriai mõisa. Sama sajandi teisel poolel muudeti kabel kalvinistide kirikuks, mis 1700. aastal maha põles. 1744. aastal ehitati selle asemele uus kabel, mille järgi selle juures olev asula XVIII sajandil ja XIX sajandil kandis nime Koplyčiomis. XIX sajandil sai asulast alev.

XIX sajandil kuulus Panoteriai mõisale 210 hektarit maad. Selle juurde tekkinud külas oli 1859. aastal kuus maja. Mõis kuulus Domejkode perele.Słownik geograficzny Królestwa Polskiego i innych krajów słowiańskich, T. III (Haag — Kępy). Warszawa, 1882, 824 lk. ] Seoses maareformiga ühendati mõis ja selle juures asunud küla kabeli juures asuva aleviga. 

1936. aastaks oli Panoteriai saanud omaette kihelkonna keskuseks.Elenchus omnium ecclesiatum et universi cleri provinciae ecclesiasticae Lituanae pro Anno Domini 1937. - Kaunas, 1936. - Lk. 53 Teise maailmasõja ajal põles sealne kabel maha. Nõukogude ajal oli Panoteriai kohaliku kolhoosi keskasulaks. Mahapõlenud kabeli asemele valmis uus kirik alles 1994. aastal.

 Viited 

 Välislingid 

Alev portaalis vietoves.Lt

Kategooria:Jonava rajoon
Kategooria:Leedu alevid